

***Број: 02 - \_\_\_\_\_\_\_\_\_\_***

***\_\_\_\_\_\_\_\_ 2024 година П Р Е Д Л О Г***

***С к о п ј е***

***ЗАПИСНИК***

***од Сто шеесет и третата седница на Управниот одбор на***

***Фондот за здравствено осигурување на Република Северна Македонија,***

*Одржана на 26 јуни 2024 година со почеток од 10.00 часот,*

*по пат на конференциска врска,*

*согласно член 20 на Деловникот за работата на Управниот одбор*

*На 26 јуни 2024 година, преку конференциска врска Управниот одбор ја одржа Сто шеесет и третата седница.*

***Во работата на седницата учествуваа следните членови на Управниот одбор:***

* *д-р Фросина Арнаудова Дежуловиќ– заменик на претседателот;*
* *д-р Димитар Димитриевски, претставник од здружението на пензионерите – член (Димитар Димитриевски не беше вклучен во работта на седницата, но го извести Управниот одбор за своето гласање по предлозите за разгледување на Сто шеесет и третата седница**- за што би гласал кога би бил присутен, преку е-меил. Согласно член 22 на Деловникот за работата на Управниот одбор, членот на Управниот одбор кој го искажал својот став на тој начин, при утврдување на кворумот за работа и одлучување на седницата се смета за присутен);*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член;*
* *м-р Ангелина Бачановиќ, претставник на осигурениците   – член.*

 ***Во работата на седницата не учествуваа следните членови на Управниот одбор:***

* *Дејан Николовски, претставник од Министерството за финансии – претседател;*
* *д-р Љубиша Каранфиловски, претставник од Сојузот на синдикатите на Македонија – член.*

 ***Во работата на седницата учестуваа и следните претставници од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *д-р Асаф Абдурамани, В.Д. директор на ФЗОРСМ;*
* *м-р Даниела Јовческа Ѓуровска, раководител на одделението за здравствено осигурување и нормативно правни работи;*
* *Христо Трповски, раководител на одделението за регрес и судски постапки, во својство на записничар.*

*Поради отсуство на претседателот Дејан Николовски, седницата ја водеше заменичката на претседателот, Фросина Арнаудова Дежуловиќ. На почетокот утврди дека условите за полноважно работење и одлучување се исполнети, бидејќи преку конференциска врска во работата на седницата се вклучени четири членови на Управниот одбор а Димитар Димитриевски по пат на е-меил гласал за предлозите, поради што, согласно Деловникот, при утврдување на кворумот за работа и одлучување на седницата се смета за присутен. Доколку содржината на предлозите по кои се изјаснил не биде променета на седницата, ќе се смета дека со известувањето гласал по нив.*

 *Потоа го прочита претходно доставениот*

***П Р Е Д Л О Г - Д Н Е В Е Н Р Е Д***

* *Усвојување на записникот од Сто шеесет и втората седница на Управниот одбор одржана на 18 јуни 2024 година*

# Предлог за донесување на Одлука за утврдување на формата и содржината на анекси на договорите што Фондот за здравствено осигурување на Република Северна Македонија ги склучува со здравствените установи заради купување здравствени услуги во интерес на осигурените лица за специјализирана медицинска рехабилитација како продолжено болничко лекување.

*Заменичката на претседателот Арнаудова Дежуловиќ наведе дека пред седницата од Фондот до членовите на Управниот одбор беше доставен уште еден материјал за кој се предложило да биде разгледан на оваа седница. Се работи за Предлог за утврдување на референтни цени на лекови што не се на Листата на лекови а се сметаат за основни здравствени услуги и кои јавните здравствени установи ги набавуваат по претходна согласност од Министерството за здравство и Фондот за здравствено осигурување. Побара од членовите на Управниот одбор да се изјаснат за усвојување на дневниот ред, во кој да биде вклучен и дополнителниот предлог за разгледување.*

*Членовите на Управниот одбор го прифатија предлогот и за Сто шеесет и третата седница едногласно го усвоија следниот*

***Д Н Е В Е Н Р Е Д***

* *Усвојување на записникот од Сто шеесет и втората седница на Управниот одбор одржана на 18 јуни 2024 година*
1. *Предлог за донесување на Одлука за утврдување на формата и содржината на анекси на договорите што Фондот за здравствено осигурување на Република Северна Македонија ги склучува со здравствените установи заради купување здравствени услуги во интерес на осигурените лица за специјализирана медицинска рехабилитација како продолжено болничко лекување;*
2. *Предлог за утврдување на референтни цени на лекови што не се на Листата на лекови а се сметаат за основни здравствени услуги и кои јавните здравствени установи ги набавуваат по претходна согласност од Министерството за здравство и Фондот за здравствено осигурување.*

*Потоа се пристапи кон разгледување на точките на дневниот ред.*

* *Усвојување на записникот од Сто шеесет и втората седница на Управниот одбор одржана на 18 јуни 2024 година*

*За усвојување на записникот гласаа Фросина Арнаудова Дежуловиќ, Тања Дејаноска, Маја Ковачева, како и Димитар Димитриевски, кој за тоа се изјасни по пат на е-меил. Ангелина Бачановиќ, со оглед дека не учестувала во работата на таа седница, се воздржа од гласање.*

*На тој начин, Управниот одбор со мнозинство на гласови го усвои записникот од Сто шеесет и втората седница на Управниот одбор одржана на 18 јуни 2024 година.*

# **ТОЧКА 1 -** Предлог за донесување на Одлука за утврдување на формата и содржината на анекси на договорите што Фондот за здравствено осигурување на Република Северна Македонија ги склучува со здравствените установи заради купување здравствени услуги во интерес на осигурените лица за специјализирана медицинска рехабилитација како продолжено болничко лекување

*Маја Ковачева, праша дали има измени во содржината на договорот за бањите за кој се предлага со одлуката да се утврди анекс, односно дали со анексот се менува нешто.*

*Директорката Филиповска Грашкоска, појасни дека нема измени во содржината на договор ниту во анексите за бањите и дека се работи само за продолжување на рокот на нивното важење од 1.7.2024 година до 31.12.2024 година. Укажа и на тоа дека и покрај тоа што Уредбата на мрежата на здравствените установи е донесена пред дванаесет години, Министерството за здравство сѐ уште им ги нема обновено дозволите за работа на бањите. Посочи, дека во согласност со писменото укажување на Министерството за здравство, во кое е наведено дека Фондот треба да продолжи да работи со овие субјекти се до обновување на нивната дозвола за работа, во изминатиот период договорите со бањите се продолжуваа за период од една година. Потенцираше, дека последниот анекс на договор е склучен со важност за шест месеци односно до 30.06.2024 година, бидејќи во тој период имаше укажување од страна на Министерството за здравство дека ќе издадат нови решенија за бањите, но тоа не се случи. Напомена, дека донесувањето на овој нов предложен анекс на договор е од суштинско значење, бидејќи со истиот од 1.7.2024 година на осигурените лица на Фондот ќе им се обезбеди непречено користење на правото на здравствени услуги во природните лекувалишта (бањи).*

*Ангелина Бачановиќ предложи, Управниот одбор покрај донесувањето на одлуката, да донесе и заклучок во кој ќе се наведе причината за утврдување на анексот а која е пред сѐ за да не се доведе во прашање користењето на здравствените услуги на осигурените лица во услови кога Министерството за здравство сѐ уште не ги обновило дозволите за работа на тие субјекти.*

*Овој предлог беше прифатен од останатите членови на Управниот одбор.*

*Потоа едногласно се донесе предложената*

***Одлука***

***за утврдување на формата и содржината на анекси на договорите што Фондот за здравствено осигурување на Република Северна Македонија ги склучува со здравствените установи заради купување здравствени услуги во интерес на осигурените лица***

*со која се утврди анекс заради продолжување на важењето на договорите за периодот од 1 јули до 31 декември 2024 година.*

*По донесувањето на одлуката, Управниот одбор донесе и*

***Заклучок:*** *Анексот за продолжување на рокот на важење на анексите на договорите за здравствените установи кои вршат специјализирана медицинска рехабилитација како продолжено болничко лекување за периодот од 01.07.2024 година до 31.12.2024 се утврдува, бидејќи Министерството за здравство сѐ уште не ги обновило дозволите за работа на тие субјекти, а се со цел да не се доведе во прашање непреченото користење на здравствените услуги на осигурените лица во овие природни лекувалишта.*

*За донесување на заклучокот гласаа Фросина Арнаудова Дежуловиќ, Тања Дејаноска, Маја Ковачева и Ангелина Бачановиќ.*

# **ТОЧКА 2** - Предлог за утврдување на референтни цени на лекови што не се на Листата на лекови а се сметаат за основни здравствени услуги и кои јавните здравствени установи ги набавуваат по претходна согласност од Министерството за здравство и Фондот за здравствено осигурување

*Ангелина Бачановиќ, истакна дека членовите на Управниот одбор за разгледување на материјалот за оваа точка на дневниот ред имале многу кусо време, но со оглед дека станува збор за проблематика за која веќе има утврдено методолгија за формирање на референти цени, смета дека не е спорно материјалот да се разгледа и одлуката да се донесе на оваа седница.*

*Маја Ковачева, посочи дека е важно овој материјал да биде разгледан и одлуката да се донесе на денешната седница, бидејќи станува збор за обезбедување на лекови за лица со хемофилија, кои им се навистина непходни.*

*По овие излагања, се пристапи кон гласање за предлогот, при кое Управниот одбор едногласно ја донесе предложената*

***Одлука***

***за дополнување на Одлуката за утврдување на референтни цени на лекови што не се на Листата на лекови а се сметаат за основни здравствени услуги и кои јавните здравствени установи ги набавуваат по претходна согласност од Министерството за здравство и Фондот за здравствено осигурување***

*Со одлуката се утврдија референтни цени за осум лекови.*

*Со донесувањето на одлуката од точката 2 дневниот ред беше исцрпен и Управниот одбор во 10.15 часот заврши со работата на Сто шеесет и третата седница.*

 ***Записничар, Управен одбор/Bordi drejtues***

 ***Христо Трповски Претседател/Kryetar,***

 ***Дејан Николовски***